FI Euroopan unionin virallinen lehti CE 70/221

(2004/C 70 E/238)

KIRJALLINEN KYSYMYS P-3111/03

esittäjä(t): Regina Bastos (PPE-DE) komissiolle

(17. lokakuuta 2003)

Aihe: Saksalaiselle Rieker-holdingyhtiölle mahdollisesti myönnetyt valtion tai yhteisön tuet

Saksalainen Rieker-holdingyhtiö on äskettäin fuusioitunut Schuh-Union-yritykseen. Rieker siirsi hiljattain kenkätuotantonsa Romaniaan ja muutti nimensä muotoon Rieker Romania S.R.L. Yritys on sijoittanut tuotantoyksiköitään myös Puolaan ja Turkkiin.

On syytä epäillä, että kyseinen yritys hyödyntää tiettyyn maahan sijoittautumista varten myönnettyjä Euroopan unionin tukia ja siirtyy sitten muille alueille tai muihin maihin tarkoituksenaan hyötyä uusista tuista.

Onko liittymistä edeltäviä tukia myönnetty ehdokasvaltioille, erityisesti Puolalle unioniin liittyvänä maana ja mahdollisesti Romanialle ehdokasvaltiona, jotta ne voisivat nykyaikaistaa taloutensa rakenteen?

Onko Rieker hyötynyt tällaisista yhteisön myöntämistä tuista tai julkisesta tuesta, jota ovat myöntäneet edellä mainitut valtiot, joihin yritys on sijoittanut tuotantoyksiköitään?

Jos on, mitkä ovat myöntämispäivämäärät ja myönnetyt määrät?

Mario Montin komission puolesta antama vastaus

(14. marraskuuta 2003)

Euroopan unioni antaa rahoitusapua liittymishakemuksensa jättäneille maille tarvittavien uudistusten toteuttamiseksi eri aloilla: maiden eri toimielinten alalla Phare-ohjelman, liikenne- ja ympäristöinvestoin-teihin ISPA-ohjelman ja maaseudun ja maatalouden kehitykseen Sapard-ohjelman puitteissa. Täydellinen luettelo EU:n rahoitusavusta on saatavilla Laajentumisasioiden pääosaston Internet-sivuilla.

EY:n perustamissopimuksen 87 artiklan 1 kohdan mukaisista yhteismarkkinoille soveltumattomiksi katsotuista valtiontuista poiketen valtioiden myöntämät investointituet voidaan hyväksyä alueellisia valtiontukia koskevien suuntaviivojen (1) tai EY:n perustamissopimuksen 87 ja 88 artiklan soveltamisesta pienille ja keskisuurille yrityksille myönnettyyn valtiontukeen annetun asetuksen (EY) N:o 70/2001 perusteella (2). Mahdollisen toiselle alueelle siirtymisen kielteisten vaikutusten vähentämiseksi mainittujen tukien myöntäminen on sidottu investoinnin säilyttämiseen asianomaisella muita heikommassa asemassa olevalla alueella vähintään viisi vuotta.

Romania on EU:n ehdokasmaa, ja se on sen vuoksi tällä hetkellä saattamassa yhteisön säännöstöä osaksi kansallista lainsäädäntöään ja sisäistä politiikkaansa. Yhteisön säännöstöä, myös valtiontukia koskevia sääntöjä, sovelletaan jo Puolassa, joka on allekirjoittanut liittymissopimuksen 16. huhtikuuta 2003. Komissiolla ei ole tietoa siitä, että kysyjän mainitsemalle yritykselle olisi myönnetty yksittäistä tukea. Tukea on voitu myöntää komissiolle ilmoitetun tukijärjestelmän puitteissa. Komissio ottaa yhteyttä asianomaisten maiden toimivaltaisiin viranomaisiin selvittääkseen, onko Rieker-yhtiölle myönnetty tukea ja missä olosuhteissa tuki olisi myönnetty, ja ilmoittaa sitten kysyjälle tutkimuksensa tulokset.

(1) EYVL C 74, 10.3.1998 ja muutokset EYVL C 285, 9.9.2000.

(2) Komission asetus (EY) N:o 70/2001, annettu 12 päivänä tammikuuta 2001, Euroopan yhteisön perustamissopimuksen 87 ja 88 artiklan soveltamisesta pienille ja keskisuurille yrityksille myönnettyyn valtiontukeen, EYVL L 10, 13.1.2001.